**AMMATILLISEN KOULUTUKSEN TUTKINTOJÄRJESTELMÄN KEHITTÄMINEN (TUTKE2) – KUULEMISTILAISUUS 3.4.2013**

Opetus- ja kulttuuriministeriö järjesti kuulemistilaisuuden ammatillisen koulutuksen tutkintojärjestelmän kehittämistä valmistelevan työryhmän ja ohjausryhmän esityksistä, jotka koskevat ammatillisten tutkintojen kokonaisuutta. Tilaisuuden aluksi ohjausryhmän puheenjohtaja, johtaja Mika Tammilehto esitteli lyhyesti, millaiseen viiteen laajaan kokonaisuuteen ohjaus- ja työryhmä on esityksensä jakanut. Tämän jälkeen kuultiin eri tahojen kannanotot esityksiin siten, että ensin kuultiin tilaisuuteen kirjeitse kutsuttujen tahojen kannat ja sen jälkeen muiden läsnä olevien tahojen kannat. Tilaisuuteen osallistui yhteensä 83 henkilöä (osallistujaluettelo liitteenä). Tähän muistioon on koottu tiivistelmä kuulemistilaisuudessa esitetyistä 21 kannanotosta.

Elinkeinoelämän Keskusliitto EK, Satu Ågren

EK pitää hyvänä, että ammatillisia tutkintoja tarkastellaan ja kehitetään kokonaisuutena. Esitykset ovat hyviä ja selkeitä, mutta harvalla niistä on merkitystä työelämälle. Työelämän näkökulmasta tärkeitä ovat alakohtaiset tutkintojen kokonaisuudet, joita olisi jo hyvä päästä tarkastelemaan. Hallinnollisen prosessin oheen tarvitaan toiminnallinen prosessi. EK pitää yhtä tutkintorakenneasetusta kannatettavana. Kiinnostavana pidetään jatkuvasti rullaavan prosessin luomista tutkintorakenteen ja tutkintojen perusteiden valmisteluun. Tutkintojen ja osaamisalojen nimiin ja tutkintonimikkeisiin liittyvissä ehdotuksissa EK pitää tärkeämpänä informatiivisuutta kuin tietyn mallin mukaisuutta. EK kannattaa tutkintojen vaiheittaista suorittamista, joka kytkeytyy ennen muuta rahoitusjärjestelmään. Monien TUTKE2-esitysten eteenpäin vieminen edellyttää rahoituslain muuttamista. Tästä syystä rahoituksen kehittämistyö pitäisi saada EK:n mielestä pikaisesti liikkeelle. EK on huolissaan siitä, että TUTKE2-prosessi etenee hitaasti ja seisottaa joitakin työelämän kannalta tärkeitä muutoksia ja kehittämistyötä, esim. kiinteistöpalveluala, työnjohtokoulutus ja tutkintojen alakohtainen tarkastelu.

Kirkkohallitus/Kirkon työmarkkinalaitos, Marja Pesonen

Kirkon työmarkkinalaitoksen mielestä TUTKE2-esitykset joustavoittavat ammatillista tutkintojärjestelmää. Raportti ja siinä tehdyt esitykset ovat selkeitä. Osaamisala-termin määrittely jää kuitenkin vielä hataraksi ja sen suhde muihin vastaaviin termeihin, esim. toimiala, ammattiala, epäselväksi. Tutkintotyyppien välinen suhde ei ole Kirkon työmarkkinalaitoksen mielestä niin hierarkkinen kuin esitetty tutkintotyyppien määrittely antaa ymmärtää. Perustutkinnon ja ammattitutkinnon pitäisi olla lähempänä toisiaan. Esimerkiksi säännellyissä ammateissa edellytetään, että perustutkinnon suorittanut osaa toimia työtehtävissä itsenäisesti. Kirkon työmarkkinalaitos nostaa esiin säännellyt ammatit ja sen, että etenkin niiden osalta työelämän on tarpeen olla tiiviisti mukana tutkintorakenteen ja tutkintojen kehittämistyössä niin, että se voi vaikuttaa myös tutkintojen muodostumissääntöihin.

Maa- ja Metsätaloustuottajain Keskusliitto MTK ry, Susanna Tauriainen

MTK:n mielestä TUTKE-prosessi on ollut pitkä. Osa tutkinnoista odottaa suotta prosessin etenemistä. MTK pitää tärkeänä, että mahdollisimman pian päästään tekemään alakohtaisia tarkasteluja. Pitää alakohtaista tarkastelua prosessin työläimpänä vaiheena. MTK korostaa, että työelämä on otettava vahvasti mukaan alakohtaiseen tarkasteluun, erityisesti tutkintonimikkeiden määrittelyyn. MTK pitää EK:n tavoin tärkeänä, että ammatillisen koulutuksen rahoituksen kehittämistyö saadaan pian käyntiin, sillä tutkintojärjestelmän ja tutkintojen joustavuutta on vaikea lisätä ilman rahoitusjärjestelmän muutosta.

Opetusalan Ammattijärjestö OAJ ry, Inkeri Toikka

OAJ:lla on ollut edustus ohjausryhmässä ja voinut sitä kautta vaikuttaa esityksiin. Kuulemistilaisuuden kannanotto perustuu opettajilta saatuun palautteeseen. TUTKE2:n alkuvaiheen kangertelu on koettu hankalaksi, mutta työ on edennyt alkuvaiheen ongelmien jälkeen projektisuunnitelman mukaisesti. Hankalaa on myös se, että osa esityksistä ei aukene asiaan vihkiytymättömille, vaan ne ovat monitulkintaisia. Asiaan vihkiytymättömien on vaikea hahmottaa, mikä nykytilanteessa oikeastaan muuttuu. OAJ kaipaa perusteluja sille, miksi muutokset tehdään. OAJ pitää aikataulua haasteellisena, kun HE-luonnoksesta on ensimmäinen kuulemistilaisuus vasta syksyllä 2013. OAJ pitää tärkeänä, että valmistelutyössä otetaan huomioon nuorten koulutuksen ja aikuisten koulutuksen toiminnalliset erot ja yhtäläisyydet. OAJ kantaa huolta ammatillisen koulutuksen resursseista, joita on vähennetty. Ohjausryhmän esitysten taloudellisia vaikutuksia ei ole vielä arvioitu lainkaan. OAJ muistuttaa, että lähiopetuksen ja -ohjauksen määrä on laadukkaan ammatillisen koulutuksen ja laadukkaiden tutkintojen tae. OAJ tukee ECVET-pisteiden käyttöönottoa etenkin ammatillisessa peruskoulutuksessa. Lisäksi OAJ pitää tärkeänä, että ECVET-jatkovalmistelussa varmistetaan, että näyttötutkinnot eivät jää paitsioon. Myös OAJ katsoo, että rahoitussäädösten muutostyö on syytä käynnistää pikaisesti.

Suomen Ammattikoulutuksen Johtajat SAJO ry, Hellevi Lassila, Koulutuskeskus Sedu

SAJO kiittää mahdollisuudesta olla mukana ammatillisen tutkintojärjestelmän kehittämistyössä. SAJOn mielestä tehdyt esitykset selkiyttävät ammatillisen koulutuksen moniulotteista käsitteistöä. Esityksiä edeltävä johdanto on pitkä, mutta havainnollistaa hyvin esitysten taustaa. SAJO kannattaa ammatillisen tutkinnon ja tutkintotyyppien määrittelyä, mutta haluaa ottaa kantaa näyttötutkintona suoritettujen perustutkintojen jatko-opintokelpoisuuteen/-valmiuksiin. SAJO kannattaa yhtä tutkintorakenneasetusta ja yhteisten käsitteiden käyttöönottoa (osaamisala, tutkinnon osa, tutkinnon peruste). ECVET-pisteiden nimeksi SAJO esittää osaamispistettä. Tämä korostaisi entisestään tutkintojärjestelmän osaamisperusteisuutta. SAJO kannattaa myös osaamisaloja koskevia esityksiä, erityisesti sitä, että jos tutkinnossa osaamisaloja on, niitä on oltava vähintään kaksi. Esittävät, että ammattitaitoa täydentävät tutkinnon osat olisivat jatkossa yksi yhteinen tutkinnon osa, jotta ne eivät korostu todistuksessa liikaa suhteessa ammatillisiin tutkinnon osiin. SAJO kannattaa mahdollisuutta suorittaa tutkinto vaiheittain ja siihen liittyvää nykyistä selkeämpää todistusta. SAJO pitää hyvänä, että kaikissa tutkinnoissa on vähintään yksi pakollinen ammatillinen tutkinnon osa ja kysyy, pitäisikö alarajan lisäksi määritellä myös yläraja tutkinnon osien määrälle. SAJO pitää tärkeänä, että jatkovalmistelun aikana tarkastellaan mahdollisuuksia yhdistää tutkintoja laajemmiksi kokonaisuuksiksi erityisesti niillä aloilla, jotka työllistävät huonosti.

Suomen Ammattiliittojen Keskusjärjestö SAK ry, Kirsi Rasinaho

SAK on huolestunut TUTKE2-työen etenemisestä. SAK:n näkemyksen mukaan alakohtainen tarkastelu on aloitettava pikimmiten. SAK pitää joustavuuden lisäämistä hyvänä asiana, mutta korostaa, että joustavuuden lisääminen edellyttää rahoitusjärjestelmän uudistamista. SAK:n mielestä mahdollisuutta ottaa ECVET-pisteet käyttöön myös ammatti- ja erikoisammattitutkinnoissa jollakin aikavälillä pitäisi tarkastella. Lisäksi SAK pitää tärkeänä, että näyttötutkintojärjestelmää kehitetään.

Suomen Kuntaliitto ry (+ KT Kuntatyönantajat), Minna Antila

Kuntaliitto pitää esityksiä pääsääntöisesti hyvinä ja kannatettavina. Perustutkintoja koskevat säännökset ja näyttötutkintoja koskevat säännökset on hyvä pitää omina kokonaisuuksinaan. Ammatti- ja erikoisammattitutkintojen kehittämisessä on tärkeää varmistaa se, että tutkinnot ovat työelämälähtöisiä ja riittävän laajoja kokonaisuuksia. Kuntaliitto pitää tärkeänä, että työnjohto-osaaminen ja erityisesti lähiesimiestyö otetaan huomioon ammatillisen tutkintojärjestelmän kehittämisessä. Kuntaliiton näkemyksen mukaan ammatillisen perustutkinnon tulisi rakentua selkeästi perusopetuksen pohjalle ja muodostaa opetussuunnitelmallinen jatkumo suhteessa perusopetukseen. Tutkintojen nimien, osaamisalojen nimien ja tutkintonimikkeiden tulisi olla selkeitä ja johdonmukaisia. Kuntaliiton näkemyksen mukaan on tärkeää pitää perustutkintojen laajuus nykyisellään. Jos tutkinto on jostakin syystä nykyistä laajempi, rahoitusvaikutukset on arvioitava. Jos yksilö suorittaa ECVET-pisteitä enemmän kuin tutkinnon minimilaajuus edellyttää, opiskeluaika ei saa ylittyä. Kuntaliitto kannattaa ECVET-pisteiden käyttöönottoa, mutta pitää tärkeänä, että ECVET-pisteiden käyttöönoton vaikutukset arvioidaan. Kuntaliitto pitää hyvänä ’tutkinnon osa’ -käsitteen käyttöönottoa, sillä se korostaa tutkintojen modulaarisuutta. Kuntaliitto pitää tärkeänä, että nuoret suorittavat ensisijaisesti koko tutkinnon, ja vaiheittain suorittaminen on nuorten kohdalla poikkeustapaus. Kuntaliitto pitää tärkeänä, että ammatillinen perustutkinto tuottaa ja osaltaan varmistaa tutkinnon suorittaneiden jatko-opintokelpoisuuden ja -valmiudet. Kuntaliitto kannattaa nykymuotoista perustutkinnon rakennetta ja rakenteesta säätämistapaa. Lisäksi Kuntaliitto kannattaa tutkinnon perusteisiin liittyviä esityksiä ja esittää, että OPH laatisi aina OKM:lle muistion tutkinnon perusteiden kustannusvaikutuksista. Kuntaliitolta ja KT:ltä tulossa myös yhteinen kirjallinen lausunto.

Suomen Yrittäjät ry, Veli-Matti Lamppu

Suomen Yrittäjät totesi, että tehdyt esitykset saattavat vaikuttaa pelkästään hallinnollisista, mutta Yrittäjät uskovat niiden vahvistavan ammatillisen koulutuksen osaamisperusteisuutta ja sitä, että jossakin vaiheessa koko Suomen tutkintojärjestelmää (perusopetus + lukio + ammatillinen koulutus + amk + yliopistot) voidaan tarkastella ja kehittää kokonaisuutena. Suomen Yrittäjien näkemyksen mukaan tutkintojen nimien, osaamisalojen nimien ja tutkintonimikkeiden tulee lähteä työelämän ja sen tulevaisuuden tarpeista. Lisäksi Suomen Yrittäjät kiitti siitä, että yrittäjyys on nostettu yhteiseksi osaamiseksi kaikkiin ammatillisiin tutkintotyyppeihin.

Kaupan, yrittäjyyden, liiketalouden ja hallinnon sekä finanssialan koulutustoimikunta, Tarja Kallonen

Koulutustoimikunta pitää joustavuuden lisäämistä hyvänä, samoin sitä, että tutkintojärjestelmä ja siihen sisältyvät tutkinnot elävät ja muuttuvat työelämän tarpeiden mukaan. Koulutustoimikunta korostaa, että myös näyttötutkintojärjestelmän kehittäminen järjestelmänä on tärkeää. Lisäksi koulutustoimikunta toteaa, että ammatillisiin perustutkintoihin sisältyvien yhteisten opintojen tulisi sisältää oman talouden hallintaa ja yrittäjyyttä.

Terveysalan koulutustoimikunta, Marja-Kaarina Koskinen

Koulutustoimikunta pitää hyvänä, että ammatillista tutkintojärjestelmää pyritään selkiyttämään. Koulutustoimikunta haluaa korostaa sitä, että sosiaali- ja terveysala on vahvasti säännelty ala, jolloin esim. alan ammattitutkinto ei voi olla alalletulotutkinto, vaan sen on oltava alan osaajan tutkinto. Koulutustoimikunnan mukaan tutkinnon tuottaman osaamisen on oltava tasalaatuista osaamisalasta riippumatta, joten osaamisalojen välillä ei voi olla vaihtelua suoritustavan mukaan. Potilasturvallisuus edellyttää kaikilta tutkinnon suorittaneilta tietyntasoista yhtäläistä osaamista. Koulutustoimikuntaa mietityttää mahdollisuus suorittaa tutkinto vaiheittain. Tutkinnon loppuun suorittamiselle tulisi asettaa ehdoton takaraja. Vaiheittainen suorittaminen edellyttää lisäksi hyvin toimivaa opinto-ohjausta. Koulutustoimikunta pitää vaiheittaista suorittamista vaaran paikkana säänneltyjen ammattien näkökulmasta, sillä mahdollisuus vaiheittaiseen suorittamiseen tuo alalle alipalkattuja pätkätyöläisiä. Koulutustoimikunta korostaa, että säännellyissä ammateissa valinnaisuuden lisääminen ei saa mennä ydinosaamisen varmistamisen edelle. Liiallinen valinnaisuus aiheuttaa sirpaleisuutta ja saattaa johtaa siihen, että alan kannalta keskeistä ydinosaamista ei pystytä varmistamaan. Koulutustoimikunta heittää haasteen koulutuksen järjestäjille ja kysyy, toimiiko valinnaisuus todella käytännössä. Koulutustoimikunta toivoo, että jatkovalmistelussa huomioidaan säännellyt ammatit.

Ammatillisten erityisoppilaitosten kumppanuusverkosto, Tarja Mänty

Verkosto korostaa, että TUTKE2-valmistelussa on hyvä ottaa huomioon koko ikäluokan koulutusvelvollisuus. Nykyinen järjestelmä ei kohtele tasapuolisesti erityisopiskelijoita suhteessa muihin opiskelijoihin. Verkosto pitää hyvänä, että esityksissä huomioidaan kansainvälinen kehitys (EQF, ECVET). Verkoston mielessä Suomen koulutus- ja tutkintojärjestelmässä pitäisi ottaa käyttöön EQF-tasot 1 – 3 ammatillisessa koulutuksessa. Tasot sopisivat hyvin koulutukseen, joka tähtää avustaviin tehtäviin ja joita verkostossa kutsutaan ’työammateiksi’. Verkosto pitää erityisopiskelijoiden näkökulmasta ehdotuksia, joilla tähdätään suunnatumman ammattipätevyyden hankkimiseen (tutkinnon suorittaminen vaiheittain) ja siitä saatavien todistusten informaatioarvon lisäämiseen. Erityisopiskelijat harvoin yltävät koko tutkinnon suorittamiseen, mutta heille syntyy osaamista, jolla on käyttöä työmarkkinoilla. Verkosto esittää, että luovutaan mukautettu-termistä ja mukautetuista todistuksista, jotka ovat hankalia ja hämmentäviä työnhakutilanteissa ja jatko-opintoihin pyrittäessä. Verkosto esittää, että erityisopiskelijoiden arvioinnissa luovutaan numeerisesta arvioinnista ja annetaan opiskelijoille vain sanallinen arviointi. Verkoston osaaminen on työ- ja ohjausryhmän hyödynnettävissä.

Julkisten ja hyvinvointialojen liitto JHL ry, Kaijamaija Parviainen

JHL:n näkemyksen mukaan tutkintotyyppien kriteereihin on lisättävä kaikilla tasoilla työyhteisötaidot yrittäjyyden rinnalle. JHL katsoo, että ECVET-pisteet tulisi ottaa käyttöön kaikissa tutkintotyypeissä ja myös näyttötutkintona suoritetuissa tutkinnoissa. Ammatti- ja erikoisammattitutkinnot eivät saa jäädä roikkumaan tutkintojärjestelmän laitamille. ECVET-pisteiden käyttöönotto selkeyttäisi näyttötutkintojen asemaa myös kansainvälisesti. Tutkinnon perusteiden valmistelussa mukana olevien tahojen valinnan pitäisi olla nykyistä läpinäkyvämpää. JHL putoaa usein valmisteluryhmistä pois. Lisäksi JHK totesi, että ISCED-luokituksen käyttöönotto on ok, joskin joissakin tapauksissa voi olla haasteellista määritellä, mihin luokkaan osa tutkinnoista sijoittuu.

Suomen lähi- ja perushoitajaliitto SuPer, Soili Nevala

SuPer kannattaa sitä, että ammatilliset tutkinnot tuottavat jatkossa laaja-alaisen osaamisen ja ovat hyödynnettävissä useissa työpaikoissa. SuPer pitää tärkeänä, että ammatillinen perustutkinto tuottaa vahvan alan ammattitaidon, mikä ei näy selkeästi perustutkinnon kriteereissä. Lisäksi SuPer pitää tärkeänä, että ammatillinen perustutkinto on myös jatkossa mahdollista suorittaa kahdella tavalla. Liitto pitää aiemmissa puheenvuoroissa esiin nostettua yrittäjyysosaamista ja työyhteisötaitoja tärkeinä, joskin yrittäjyyden pitäisi painottua ammatti- ja erikoisammattitutkintotasolle. Sitä ei tarvitse olla yhtä vahvasti vielä perustutkinnoissa. SuPer pitää 1 – 3 arviointiasteikkoa liian karkeana. SuPerin näkemyksen mukaan arviointiasteikkoasiaa olisi hyvä tarkastella uudelleen. Liittoa huolestuttaa kielitaitovaatimusten mahdollinen löysentäminen. Sosiaali- ja terveysalalla on pikemminkin tarve vahvistaa kuin löyhentää kielitaitovaatimuksia. SuPer kannattaa käsitteistön yhtenäistämistä, samoin tutkintonimikkeiden käyttöönottoa ammatti- ja erikoisammattitutkinnoissa. Myös ECVET:n käyttöönottoa kannatetaan erityisesti liikkuvuuden näkökulmasta. Valinnaisuuden lisäämisen suhteen SuPer kannattaa maltillisuutta ja pitää ensisijaisena alan ydinammattiosaamisen varmistamista. Valinnaisuus tulee sen jälkeen. SuPer pitää ensisijaisena tavoitteena koko tutkinnon suorittamista sosiaali- ja terveysalalla. Tutkinnon suorittamisen mahdollistamisen vaiheittain tulee olla toissijainen järjestely. Liiton näkemyksen mukaan tutkinnon perusteita on tarpeen tiivistää ja koota muut määräykset yhdeksi kokonaisuudeksi. SuPer pitää saman alan tutkintojen tarkastelua kokonaisuutena tarpeellisena.

TEHY, Soila Nordström

TEHYn näkemyksen mukaan työyhteisötaidot ovat keskeinen osaamistavoite kaikilla koulutusasteilla ja kaikissa tutkintotyypeissä. TEHY korostaa, että säännellyissä ammateissa valinnaisuus ja henkilökohtaistaminen eivät saa syödä alan ydinosaamista. Perustutkintojen kriteerien osalta TEHY toteaa, että sosiaali- ja terveysalalla ei työllistymiseen riitä se, että osaa toimia ohjatusti. Lisäksi TEHTY toi esiin huolensa siitä, että tutkinnoissa, joissa on monta osaamisalaa, mutta sama tutkintonimike, tutkinnon tuottama osaaminen ei ole kaikissa osaamisaloissa samantasoista, vaikka työelämän näkökulmasta näin tulisi olla. Tutkinnon suorittaneiden tulisi pystyä toimimaan itsenäisenä ammattihenkilönä. Myös TEHY katsoo, että alakohtaiset tarkastelut tulisi saada pikaisesti käyntiin, jotta tarkastelun yhteydessä voidaan ottaa huomioon säänneltyjen ammattien erityistarpeet. Myös tutkintotyyppien kriteerien määrittelyssä tulee ottaa huomioon eri alojen erityistarpeet. TEHY:n mukaan on syytä varmistaa, että ammatti- ja erikoisammattitutkinnon suorittaminen tuottaa lisäarvoa työelämässä. TEHY nostaa esiin valinnaisuuden säänneltyihin ammatteihin johtavissa tutkinnoissa ja korostaa, että säännellyissä ammateissa valinnaisuus ei ole mahdollisuus, vaan vaarallisuus. Valinnaisuus vaatii tiukkaa ohjausta, jotta se ei olisi uhka potilasturvallisuuden näkökulmasta.

Ammattiliitto Pro, Riina Nousiainen

Pro kiittää työ- ja ohjausryhmää ansiokkaasta työstä ja hyvin valmistelluista esityksistä. Liitto pitää tärkeänä, että ammatillisia tutkintoja voi hyödyntää useissa työpaikoissa. Pro korostaa, että tutkinnon osien tulee perustua vahvasti työelämän toimintakokonaisuuksiin ja osaamistarpeisiin, jotta voidaan varmistaa tutkintojen työelämälähtöisyys. Koulutusvastuuta ei kuitenkaan saa siirtää työpaikoille. Pron näkemyksen mukaan tutkintojärjestelmässä tulisi olla alakohtainen jatkumo ammatillisista perustutkinnoista aina korkeakoulututkintoihin saakka. Koulutustoimikuntajärjestelmää voi hyödyntää ammatillisen koulutuksen ja ammattikorkeakoulutuksen rajapintaa määritettäessä. Pro kritisoi vahvaa yrittäjyyspainotusta etenkin perustutkinnoista. Pron näkemyksen mukaan yrittäjyyden ei pidä olla samanlaista ja -tasoista kaikissa tutkinnoissa, vaan sen suhteen tarvitaan alakohtaista joustoa. Liitto katsoo, että kolmiportainen ammatillinen tutkintojärjestelmä on riittävä ja sitä on vahvistettava. Pro kannattaa tutkintonimikkeiden ottamista käyttöön myös ammatti- ja erikoisammattitutkinnoissa ja katsoo, että nimikkeillä on käyttöä työelämässä. Lisäksi Pro korostaa, että työnjohtokoulutuksen kehittäminen on kytkettävä osaksi TUTKE2-työtä. Myös Pro kiirehtii rahoitusjärjestelmän uudistamista.

Palvelualojen ammattiliitto PAM ry, Reijo Mattila

PAM toteaa, että TUTKE1-loppuraportti oli työelämälähtöinen ja sen pohjalta haluttiin kehittää tutkintojärjestelmää. PAM ihmettelee, ettei kuulemistilaisuutta varten laaditun luonnoksen johdannossa ollut mainintaa TUTKE1:stä, josta toivotaan selkeää jatkumoa TUTKE2:een. Lisäksi PAM ihmettelee ISCED-kytkentää, kun TUTKE1:ssä oli jo klusteriajattelua. PAM toivoo vauhtia valmisteluprosessiin. Nyt tutkintorakenteeseen tehdyt esitykset makaavat liian pitkään hallinnossa (esim. kiinteistöpalvelut). Ammatillisen koulutuksen tutkintojärjestelmän kehittämiseen tarvitaan ketterämpi ja nopeampi systeemi. Näin ei voi jatkua. PAM kannattaa ammatillisten tutkintojen kokonaisvaltaista, alakohtaista tarkastelua ja pitää sitä kehittämistyön tärkeimpänä vaiheena. Työelämän on oltava vahvasti mukana alakohtaisessa tarkastelussa, esim. määräaikaisissa asiantuntijaryhmissä.

Akava, Ida Mielityinen

Akavan näkemyksen mukaan ammatillisen tutkintojärjestelmän kehittämisen suunta on hyvä, mutta järjestö haluaa nostaa esiin muutaman huolenaiheen. Akava katsoo, että joustavuuden ja modulaarisuuden lisääminen on hyvä lähtökohta, mutta sillä on myös hintansa. Joustavuus edellyttää opinto-ohjauksen lisäämistä sekä erilaisten tutkinnon suorittamismahdollisuuksien lisäämistä. Rahoitus ja tutkinnon suorittaminen eivät kuitenkaan saa pirstaloitua liikaa. Akava pitää rahoituksen ohjausvaikutusta vahvana (ohjaa, kannustaa, mahdollistaa), joten rahoitusta kehittävä työ pitäisi saada vauhtiin pikaisesti. Akava pitää hyvänä, että säilytetään aikuisten ja nuorten koulutuksen erityispiirteet, vaikka tutkintojärjestelmää tarkastellaan kokonaisuutena. Esimerkkeinä Akava nostaa esiin sen, ettei tutkintonimikkeitä ole tarkoitus ottaa väkisin kaikkiin tutkintoihin eikä laajuuden määrittelyä näyttötutkintoihin. Akava pitää tärkeänä, että kehittämistyössä otetaan huomioon rajapinta korkeakoulututkintoihin, erityisesti erikoisammattitutkintojen ja ammattikorkeakoulututkintojen rajapinta. Myös Akava pitää näyttötutkintojärjestelmän kehittämistä tärkeänä.

Elinkeinoelämän oppilaitokset ELO ry, Jenni Ruokonen

ELOn mielestä ohjaus- ja työryhmän muistio selväsanainen. ELO pitää hyvänä moduuliajattelua ja ammatillisten tutkintojen kokonaisvaltaista tarkastelua. ELO uskoo, että ammatillisen tutkinnon määritelmä tuo apua rajanvetoon eri koulutusasteiden välillä. ELO korostaa, että pakollisuuden ja valinnaisuuden tutkinnoissa pitää voida vaihdella alakohtaisesti. Laaja valinnaisuus ei sovi säänneltyihin ammatteihin. ELO katsoo, ettei kaikilla tutkinnoilla tarvitse välttämättä olla tutkintonimikettä ja kannattaa tältä osin tehtyjä esityksiä.

Koneyrittäjien liitto ry, Markku Leskinen

Koneyrittäjien liitto toteaa, että maanrakennusalan perustutkinnossa on vara lisätä valinnaisuutta. Maanrakennusalalla valinnaisuus ei ole uhka, vaan mahdollisuus suorittaa tutkinto työelämälähtöisesti työpaikoilla. Alan perustutkinnossa valinnaisuus on rajattu liian tiukasti vain tiettyihin tutkintoihin. Alan näkökulmasta pitäisi olla mahdollista sisällyttää tutkintoon osia myös metsäkoneenkuljetuksen puolelta. Perustutkintoon sisältyy lisäksi pakollinen tutkinnon osa, jota alalla ei käytännössä tarvita. Tutkinnon rakentumista olisikin tarpeen tarkastella uudelleen. Liitto toivoo, että työelämää kuullaan tällä kertaa, kun edellinen uudistus ei ihan toiminut.

Nuohousalan Keskusliitto ry, Hannu Murtokare

Nuohousalan Keskusliitto toivoo, että pian päästään käsiksi konkretiaan eli alakohtaiseen tarkasteluun. Keskusliiton mielestä joustavuuden lisääminen tutkinnoissa on periaatteessa hyvä asia, mutta ei toimi säänneltyjen ammattien kohdalla. Tutkinnon täytyy täyttää lain kirjain. Keskusliitto toivoo ruutia näyttötutkintojärjestelmän kehittämiseen.

Matkailu- ja Ravintolapalvelut MaRa ry, Hannu Hakala

MaRa korostaa, että palvelualoilla moduuliajattelu, valinnaisuus ja joustavat tutkinnon suorittamistavat ovat ensiarvoisen tärkeitä. MaRa on tutustunut ISCED-luokitteluun ja ymmärtää, että jotakin luokitusta on käytettävä. Päädyttiinpä mihin luokittelutapaan tahansa, ydinkysymys on, kuinka alojen rajapinnat käytännössä huomiodaan. MaRa:lla on runsaasti rajapintoja muihin aloihin, esim. kauppaan ja hyvinvointiin, joten alan näkökulmasta klusteriajattelu olisi luonteva.

LIITE Kuulemistilaisuuteen osallistuneet